
Un bes mas ta yegando na fin di otro aña escolar y ta mira cu 
tin hopi alumno cu a gradua y/of cu a pasa e aña, pa cual den 
nomber di Gobierno di Aruba Prome Minister Evelyn Wever - 
Croes ta manda palabra di pabien y hopi felicitacion. Banda di 
esaki ta mira tambe cu tin grupo di alumno cu tin cu pasa e aĥa 
di nobo y ta spera cu e aĥa venidero lo ta exitoso pa e grupo 
aki tambe. 


E temporada aki tambe varios studiante ta prepara pa bay den 
exterior pa studia, y den cuadro di esaki Gobierno a wordo 
informa door di Arubahuis cu e situacion na Hulanda ta keda un 
situacion hopi dificil. E realidad ta cu cosnan a cambia hopi na 
Hulanda den e ultimo 2 pa 3 aĥanan y principalmente despues 
di Covid, tin un scarsedad enorme di vivienda. E scarsedad 
aki ta birando pio pa motibo cu na Hulanda tin limitacion di 
espacio pa construi vivienda nobo. 


VIVIENDA TA HOPI LIMITA NA HULANDA 

Premier Wever - Croes a splica cu Arubahuis ya a constata den 
pasado cu tabatin ocasionnan cu studiantenan tabata yega te 
na Hulanda, nan tabatin inscripcion di scol pero nan no tabatin 
cas ainda. Den cierto caso Arubahuis por a yuda, mirando e 
tipo di contract y palabracionnan cu tabatin entre Arubahuis 
y diferente Gemeente na Hulanda. Sinembargo, e situacion 
awo ta diferente y e cantidad di Gemeente cu ainda Arubahuis 
lo por purba yuda cu ne pa un studiante haya un vivienda ta 
hopi limita. Na e momentonan aki e ta hopi recomendabel pa 


VIVIENDA DE 


ULANDA NO TA MESCOS 
CU ANTES MAS P n EY TA RECOME dn PA 


= SD 


E ARUBA 


studiantenan y mayornan percura pa tur cos ta regla desde na 
Aruba. Arubahuis ta haci apelacion na mayornan pa den caso 
cu no keda cla cu vivienda, pa considera si ta manda bo yiu 
Hulanda si of no. 


A weita aña pasa cu tabatin algun biaha cu studiantenan 
Rubiano a keda riba caya. Sea paso nan contract a finalisa 
of tabatin otro plan cu e edificio y no tabata facil pa haya un 
solucion. “Mi por papia di experiencia propio, mi tambe tin un 
yiu cu kier bay studiante na Hulanda, y e no a keda cla ainda 
cu vivienda cerca di caminda cu e kier studia, ni mas leu di 
caminda cu e ta studia,” Prome minister a duna di conoce. 
Hopi biaha mester recuri na Makelaars/ Real Estate Agents pa 
yuda, pasobra esey talbes ta e unico solucion, pero ni asina tin 
garantia cu bo ta keda cla. Arubahuis no ta un Real Estate Agent 
y no tin e contractnan mas cu tabatin den pasado, pasobra 
cosnan a cambia na Hulanda. E diferente fundacionnan a kibra 
nan contractnan cu Arubahuis y cu otro instancianan pasobra 
despues di Covid cos a bira totalmente diferente. 


SIN ADRES STUDIANTE NO POR CUMINSA SU ESTUDIO 
Ta haci apelacion na tur studiante cu ta pensa pa bay studia na 
Hulanda pa wak bon pa bo tin bo inscripcion completo den bo 
man prome cu bo subi avion y percura pa bo tin un vivienda. 
“Tin biaha nos ta pensa aki na Aruba cu si bo tin un conoci aya 
na Hulanda, e yiu por bay biba cerca dje. Porfabor wak esey 
bon di adelanta, paso si e conoci na Hulanda ta biba den un 
cas caminda cu ta dos hende por tin inscribi y ya tin dos hende 
den e cas, no ta permiti un studiante pa inscribi eynan tambe. 
Y sin un adres valido na Hulanda, e studiante no por haya ni 
fiansa ni cuminsa su estudio.” 


Prome Minister Wever - Croes ta termina enfatisando pa tur 
mayor cu tin yiunan cu kier bay studia na Hulanda, pa regla 
tur cos hopi bon di prome. Departamento di Enseñansa di 
Aruba tin hopi informacion riba su website, pa percura cu tur 
studiante di Aruba cu kier bay studia na Hulanda ta hopi bon 
prepara prome cu nan bay Hulanda. 

Prome Minister Evelyn Wever-Croes: 


INVESTIGACION ARUBAHUIS TA DEN SU 
FASE FINAL 


“Mi mes ta esun cu a cuminsa e investigacion aki, y mi mes lo ta 
esun cu lo duna transparencia ora e investigacion keda cla” 


Den e ultimo dianan, politiconan oponente especialmente, 
ta pidi claridad riba e investigacion cu ta wordo haci na 
Arubahuis. Prome Minister Evelyn Wever-Croes a enfatisa un 
biaha mas, manera cu ya el a anuncia desde luna pasa caba, 
na e momento cu a bin na su conocemento cu tin algun cos cu 
no lo ta bayendo bon na Arubahuis, el mes, como e minister 
encarga cu Arubahuis, a pidi Centrale Accountantsdienst 
(CAD) pa haci un investigacion. E investigacion aki a cana su 
caminda. Mas instancia a wordo involvi den e investigacion. 
Pero, principalmente, kier a mira kico ta loke cu no a bay bon 


cu ami no kier papia di e rapport pasobra mi kier pone man 
na cabes di coleganan di partido. Esaki ta leu di ta berdad. 
Pero si mi bay papia aworaki di e investigacion, cu mi no a 
haya e conseho final ainda, mi por daña e investigacion den 
tal grado cu despues oposicion ta bolbe tira den mi cara cu mi 
a perhudica of mi a yuda hende. 


Mi ta pidi, ban duna tempo tempo. E ta un investigacion cu 
ta wordo tuma hopi na serio. Tur esnan cu ta haciendo e 
investigacion ta dedicando hopi tempo na esaki. Y asina cu 
e investigacion y e rapport ta full cla, y mi haya tur conseho, 
mi lo informa Parlamento di tur loke cu a pasa y lo pasa 
principalmente pa evita pa cualkier cos cana robes den futuro. 


Mi ta comprende cu oponentenan politico tin interes den esaki. 
Mi ta comprende cu tin mas hende cu tin interes den esaki. 
Gobierno sigur lo duna e transparencia necesario. Mi mes ta 
esun cu a cuminsa e investigacion aki, y mi mes lo ta esun cu 
lo duna transparencia un biaha mas y lo informa e resultado di 
e investigacion ora cu e keda cla. Mi ta pidi pa nos tur carga 
pasenshi. Hunto nos tin pa hiba e pais aki padilanti. Si tin 
cosnan cu a cana robes, nos lo coregi nan”, Prome Minsiter 
Evelyn Wever-Croes a duna di conoce. 


Prome Minister a duna di conoce 
cu e investigacion ta den su fase 
final hunto cu tur su consehonan cu 
Gobierno mester haya riba locual cu 
a bay malo, loke cu mester wordo 
coregi, y ken mester wordo teni 
responsabel. Na e momento aki, e 
procedura aki no a caba ainda. “Como 
Minister encarga cu Arubahuis, ainda 
ami no a haya e conseho final di e 
investigacion. Y mientras cu esaki no 
ta cla, no ta prudente ni responsabel 
pa papia y duna informacion tocante e 
investigacion. 


pa coregi esakinan inmediatamente. h 

“Manera cu mi a bisa semper, ken cu 
haci algo cu no ta bon, e mester carga 
su responsabilidad. Y no ta asina 
manera cu oponentenan ta insinua 

“MI MES TA ESUN CU A CUMINSA E 
INVESTIGACION AKI, Y MI MES LO TA 
ESUN CU LO DUNA TRANSPARENCIA 
ORA E INVESTIGACION KEDA CLA” 

Premier Evelyn Wever - Croes: 

Manera cu ta conoci, Gobierno di Aruba ya pa algun tempo 
caba hunto cu Bohama ta trahando riba un swap/cambio di 
edificio. Esaki ta encera cu Bohama ta haya e edificio bieu di 
Aduana cu tin den centro di ciudad y a cambio ta construi un 
edificio nobo pa henter e Cuerpo di Aduana na Barcadera. 


Prome Minister Evelyn Wever - Croes ta splica cu esaki ta un 
proyecto cu ta trahando riba dje ya pa un tempo caba y cu e 
siman aki a firma un ‘addendum’ na e declaracion di intencion 
cu tabatin, pa duna Bohama y Pais Aruba 6 luna mas di tempo 
pa finalisa e detayenan. 


Un bon ‘taxatie’ mester tuma luga di e balor cu e edificio di 
Aduana tin aworaki den centro di ciudad y tambe su balor 
den futuro. Prome Minister ta splica cu esaki ta importante pa 
motibo cu e edificio bieu ta situa na un luga hopi prominente, 
cu den futuro lo tin un balor hopi mas halto compara cu locual 
cu e tin awor. 

Banda di esaki, mester haci un bon balorisacion di e edificio 
nobo cu ta bay wordo traha pa Aduana na Barcadera. Pa asina 
por compara e dos nan hunto y mira si no tin uno cu un balor 
dimas of di menos. 


Si e balor di ambos edificio no ta igual y por ehempel Gobierno 
duna Bohama un edificio cu tin mas balor compara cu locual 
cu nan ta traha pa Pais Aruba, eorey tin locual cu ta yama 


‘schenking’, pa cual lo mester bay Parlamento. Pero si ta 
dunando Bohama un edificio cu ta di igual balor cu locual cu 
nan ta ta bay traha pa Pais Aruba, bo ta den un otro situacion, 
Prome Minister a splica. 


Esaki ta situacion actual di e proceso cu ta tumando luga awo, 
unda cu a firma pa continua cu e negociacionnan aki pa e 
siguiente 6 lunanan, pa por tin un mihor bista di e proceso 
di balor di e edificionan. Consecuentemente lo por informa 
Parlamento di e situacion (Parlamento a pidi e informacion aki) 
y pa despues finalisa e acuerdo cu ta bay tin entre Bohama y 
Pais Aruba, Prome Minister a termina bisando. 

Subida na aña 2018 tabata pa paga gasto di abogado pa caso 
final di garantia di Eagle Beach Hotel NV 


Un analisis di e gastonan di Gobierno di aña 2015 pa 2021 
ta mustra cu e gasto di experto, 'deskundigen advies' a subi 
den e periodo menciona pa cubri gasto di automatisacion na 
Departamento di Impuesto DIMP y pa conseho huridico pa e 
caso di Eagle Beach Hotel NV cu despues di hopi aña ta yega 
su final. Na aña 2019 bay dilanti e gastonan ta bolbe baha. 


Pa aña un promedio di 15 miyon florin ta bay na gasto di 
experto. Di e suma aki un 64%, esta 9 miyon florin, ta bay 
normalmente pa paga pa e proyectonan di IT na DIMP y pa 
conseho huridico. Sinembargo den aña 2016 y 2018 por mira 
cu tin un subida di gasto y e analisis ta mustra cu e subida ta 


debi na e proyecto di automatisacion DIMPLE na DIMP na aña 
2016 y gastonan di abogado pa e caso di garantia na Eagle 
Beach Hotel NV cu a wordo declara failliet na aña 1993 y cu 
abogado mester a caba di atende cu e caso aki na aña 2018. 
Despues por mira cu den aña 2019 pa 2021 e gastonan di 
experto ta bolbe baha y ta keda bou di e promedio. 

Minister Xiomara Maduro: 


MUCHANAN DI KLAS 4 DI IMELDA 
KLEUTERSCHOOL A RICIBI NAN PREMIO DI 
COMPETENCIA “ UN RIMA PA MI ISLA 


Danki na tur scol preparatorio pa participa 


Minister di Cultura Xiomara Maduro a bishita klas 4 di Imelda 
Kleuterschool pa asina entrega e muchanan nan premio cu 
nan a gana den e competencia “Un Rima Pa Mi Isla” dedica 
na nos Dia di Himno y Bandera. Minister a wordo ricibi pa e 
cabezante di e scol y despues a bay den klas 4 caminda e 
muchanan a presenta nan rima ganado. E mandatario a gradici 
e muchanan pa nan participacion demostrando nan amor pa 
nos Pais Aruba. 


Danki tambe na juffrouw cu a yuda e muchanan den nan 
preparacion. E muchanan a keda masha contento di por a 
ricibi nan premio cual ta un treat di pizza pa henter e klas. Un 
danki un biaha mas na tur scol preparatorio cu a participa den 
e competencia “ Un Rima Pa Mi Isla” dedica na Nos Dia di 
Himno y Bandera. Danki tambe na Urataka Center pa coopera 
cu e premionan. 

Dia di Himno y Bandera ganado di competencia “Un Rima pa mi Isla” 

Dialuna mainta Minister di Cultura tabata di bishita na Arco Iris 
Kleuterschool, esaki ta relaciona cu entregamento di premio 
na e klasnan ganado di e competencia pa scolnan preparatorio 
“Un Rima pa mi Isla” en conexion cu celebracion Dia di Himno 
y Bandera 2022. E muchanan cu guia di nan docente mester 
a prepara un rima den nos dushi idioma Papiamento cu e 
mensahe relaciona cu Aruba su Himno y Bandera. Tur klas 
di scolnan preparatorio por a participa. E docente a graba su 
muchanan cu telefoon y a entrega esaki pa por a participa. 


Na su yegada na e scol Minister di Cultura a wordo ricibi pa 
docentenan di Arco Iris Kleuterschool y e muchanan a canta un 
bunita cantica di nan scol. E mandatario a gradici e muchanan 
y nan docente pa a participa den e competencia y felicita nan 
pa nan bunita rima cu a resulta ganado, cual e muchanan a 
presenta tambe na e mandatario. Minister Xiomara Maduro a 
entrega premio di treat di pizza na klas roos cu a presenta 
nan rima cu e titulo “Awe dia di Himno y Bandera, nos ta Stop 
cu Guera” y klas blauw cu nan rima cu e titulo “Aruba dushi 
tera, orguyoso di nos Himno y Bandera”. Un danki na Urataka 
Center cu a coopera cu premio pa nos muchanan. 

Den un Cas di Cultura ‘sold out’ a tuma luga competencia 
di Baile Escolar cu a forma parti di e programa di Weganan 
Escolar 2022. E scolnan a participa den baile cultural, folklore 
y deportivo. Un total 160 alumno a participa di shete scol den 
diferente categoria; Imelda Kleuterschool, Prinses Amalia 
Basisschool, Paso pa Futuro. Colegio Arubano, Colegio San 
Antonio y Maria College MAVO. 


Minister Endy Croes ta gradici alabes felicita tur scol, cabesante, 
docente y alumnonan pa participa y haci e competencia 
uno sumamente exitoso. E tabata un atardi yena cu color, 
dedicacion, disciplina y creatividad. E tabata un competencia 
tabata hopi cera. Por ultimo Minister Endy Croes ta gradici 
tur e scolnan cu a participa y sigur e alumnonan cu a resalta. 
Alabes ta gradici Departamento di Cultura y IBISA. Pabien na 
e alumnonan boso ta master! 

Continuacion RESULTADO DI E COMPETENCIA DI BAILE WEGANAN ESCOLAR 2022.... 


RESULTADO FINAL. 

Competencia Escolar di Baile Folklore y 
Cultural. Weganan Escolar. WE Aruba 2022. 
Prome Luga Scol Special: 

Scol Paso Pa Futuro. 


Prome Luga Scol Preparatorio: 
Imelda Kleuterschool. 


Prome Luga Scol Basico: 
Prinses Amalia Basisschool. 


Grupo mas anima: 
Prinses Amalia Basisschool. 


Vestuario mas Creativo: 
Scol Paso Pa Futuro. 


Grupo cu mas Apoyo: 
Imelda Kleuterschool. 


Competencia Escolar di Baile Deportivo. 
Weganan Escolar. WE Aruba 2022. 

Prome Luga Scol Avansa: 

Colegio San Antonio Mavo. 


Prome Luga Scol Avansa: 
Maria College Mavo. 


Prome Finalista Scol Avansa: 
Colegio Arubano. 


Prome Finalista Scol Avansa: 
Filomena College Mavo. 


Grupo mas anima: 
Colegio San Antonio Mavo. 


Vestuario mas Creativo: 
Maria College Mavo. 


Grupo cu mas Apoyo: 
Filomena College Mavo. 


1er Luga Baile mas Impactante: 
Colegio Arubano. 

Parlamento a trata e ley di FASE dialuna ultimo, e asistencia 
social cu a yuda hopi mama, tata di famia pa por tabatin pan 
riba mesa den tempo di e calamidad di pandemia. 


Nos tur cu a biba su consecuencianan den carni y weso, ora 
cu Aruba a bay den lockdown cu a ocasiona un shutdown total, 
unda cu a pronostica cu 37 mil mama y tata di famia lo perde 
nan trabou. 


Durante e reunion dialuna ultimo, oposicion a vota contra FASE 
y locual cu por constata ta cu a esunnan cu a vota contra FASE 
ta pasobra nan no a biba e necesidad y dolor di un pueblo den 
calamidad. Es mas, tur esunnan cu a vota contra FASE no a 
pasa necesidad den lockdown. Nan no a biba cu dolor di nos 
pueblo pasobra nan tabatin e luho di e comfortabilidad di nan 
hogar. Y dialuna ultimo, sin consenshi algun a vota contra tur e 
12 mil y pico homber y muher cu a haya FASE. 


Nan a acusa Minister Glenbert Croes di fraude y corupcion. 
Transparencia ta hustamente locual cu e mandatario a brinda, 
entregando tur rapport di Centraal Accountantsdienst cu 


durante henter e proceso di FASE a pidi pa asistencia di y 
tabata den consulta continuo cu departamento huridico. Ta 
minister Glenbert Croes a pidi CAD pa bin haci un sondeo di 
proceso pa yuda FASE helpdesk haci e otorgacion di FASE 
mas sigur. 


Tur 10 parlamentario di AVP, MAS y ACC21 cu a vota contra 
FASE dialuna ultimo: a wak nan cara den pandemia? A wak 
nan cara durante crisis? A wak nan cara e dos añanan di 
COVID? NO! Nan a keda scondi, pa necesidad di nos pueblo 
y awe riba dje ta vota contra FASE, contra e mama y tata di 
famia cu a biba e necesidad y desespero di a perde entrada/ 
trabou un dia pa otro. 


Awe nan kier a tilda e mandatario di fraude y corupcion, awe 
nan kier insinua cu Minister Glenbert Croes a haci politica cu 
FASE? Manera e mandatario a expresa: “E unico cos cu ken 
cu ta por bisa di dje ta, di ta semper cla y dispuesto pa yuda e 
prohimo.” 


E mandatario ta gradici Fraccion di MEP y RAIZ cu a mustra 
nan convivencia humano y ta rechasa enfaticamente e politica 
personal di interes partidista di AVP, MAS, ACC21. 


Cu den e proceso cosnan por a bay miho, sigur! Pero nos 
a drenta un crisis sin precedente pa cual no tabata existi un 
manual. No tabatin un werkboek con pa implementa y ehecuta 
un FASE, e asistencia financiero cu niun caminda na mundo 
a existi. 


Hasta IMF a reconoce Gobierno di Aruba pa su swift reaction 
den creacion y implementacion di FASE cu a scapa capital 
humano, pues bida humano. Laga nos no lubida loke a pasa 
na paisnan cerca di nos unda tabatin sakeo ta tumando lugar. 


Laga nos ta agradecido pa e forma con Gobierno a atende 
cu e crisis, cu e humanidad y Convivencia cu nos Gobierno a 
atende cu nos pueblo cu ayudo di FASE, Loonsubsidie, MKB y 
ayudo via Fundacion pa nos Comunidad y Cruz Cora. 

PABIEN CORSOU 


Himno y Bandera, 
simbolonan cu ta identifica un pais autonomo. 
Pabien na nos pais ruman den Reino y danki 
na cada ciudadano Curasoleño 
cu a haci di Aruba nan hogar. 

Obierno di Aruba 


DESPUES DI TEMPONAN DIFICIL 
CU NOS A PASA ADEN, 
NUNCA NOS MESTER LUBIDA 
E FORSA IMPRESIONANTE, 

E RESILIENCIA Y SOLIDARIDAD 
CU NOS A MUSTRA OTRO COMO 
CIUDADANO, FAMIA Y 
COMO PARTI DI E COMUNIDAD MUNDIAL. 
HUNTO NOS MESTER ACTUA, INNOVA, 
ADAPTA Y AVANSA Y 
RECONSTRUI NOS PAIS. 

